Nastavna jedinica: Sistematika tala

Ishod: **Objasniti sistematiku tala, definirati odjele, klase i tipove tla. Znati svojstva tala raširenih u Središnjoj panonskoj podregiji.**

Dragi učenici, zadatak vam je danas da još jedanput pogledate prethodno vam dane tablica i da shvatite što je odjel, što klasa, a što tip tla. S ovim satom započinjemo rad od odjela automorfnih tala i klase nerazvijenih tala. Pročitajte, skriptirajte ponuđeni sadržaj i kada to radite probajte učiti. Na poveznicama nalaze se fotografije nerazvijenih tala, pa Vas molim da ih pogledate.

Klasifikacija (sistematika) tala Hrvatske

Postupak sistematskog grupiranja i razvrstavanja pojedinih tala prema nekim zajedničkim svojstvima (morfološka, fizikalna, kemijska) nazivamo klasifikacija tala. Kao rezultat klasifikacije tala dobivamo sistematiku tala=pedotaksonomiju.

Klasifikacija tala Hrvatske –izvorno bivše Jugoslavije (A.Škorić, G.Filipovski, M.Ćirić 1985.) je genetička s osnovama proizvodno-ekološkog vrednovanja tla.

Temeljena je na svojstvima koja su morfološki vidljiva i mjerljiva.

Principi hrvatske klasifikacije tala

Početna klasifikacijska jedinica je odjel. Odjeli se dijele na klase, a klase na tipove.

I ODJELI

Izdvojeni su izdvojeni na temelju načina vlaženja i kvalitete vode.

Postoje 4 odjela:

1.AUTOMORFNA TLA ili terestrička tla (vlaženje tala samo oborinama, propusnost im je normalna i voda se ne zadržava dulje u profilu)

2.HIDROMORFNA TLA ( dodatno vlaženje površinskom, oborinskom, poplavnom vodom ili podzemnom vodom, voda se povremeno ili stalno zadržava u profilu ili u dijelu profila tla)

3.HALOMORFNA TLA (zaslanjena tla, obilno zadržavanje slanih podzemnih voda u profilu tla)

4.SUBAKVALNA TLA (tla u plitkim vodama stajačicama, stalno ili jedan veći dio godine prekrivena su vodom)

II KLASE

Imaju jednotipsku građu profila tla i analogne stadije razvoja.

III TIP TLA

Osnovna jedinica klasifikacije.

Određen je:

a)građom profila

b) osnovnim procesima transformacije i migracije tvari

c) sličnim fizikalno-kemijskim svojstvima horizonata

Tipovi tla dijele se još na:

a) podtipove

b) varijetete

c) forme

I ODJEL

AUTOMORFNA TLA

Vlaženje isključivo atmosferskim talozima koji se kroz tlo slobodno procjeđuju i ne zadržavaju dulje vrijeme.

1.klasa: Nerazvijena tla (A)-C profila

2. klasa: Humusno akumulativna tla A-C profila

3. klasa: Kambična tla A-(B)-C profila

4. klasa: Eluvijalno iluvijalna tla A-E-B-C profila

5. klasa: Antropogena tla P-C profila

6. klasa: Tehnogena tla I,II,III.... profila

1.klasa: Nerazvijena tla (A)-C profila

Tla sa inicijalnim humusnim horizontom. Pedogenetski procesi usporeni radi erozije, vjetra ili nepovoljnih klimatskih uvjeta.

Tipovi:

1.Kamenjar (Litosol)

Nastaje na tvrdim ili čvrstim stijenama, dubine do 20 cm (znači vrlo plitko tlo). Nastaje u nepovoljnim klimatskim uvjetima koji uvjetuju eroziju. Da se takva tla spase površine se trebaju pošumljavati i moraju se podizati vjetrozaštitni pojasi (da se smanji utjecaj jakih vjetrova kako bi se smanjila erozija vjetrom-nestajanje tla, npr. vjetrozaštitni pojas je gusto zasađeni čempresi).

2. Sirozem na rastresitim stijenama (Regosol)

Nastaje na rastresitim stijenama (lapori, laporoviti-meki vapnenci, fliš-laporovite gline, karbonatni pješčenjak, les i lesoliki sedimenti. Prisutna je hidro erozija i eolska erozija. Veće su plodnosti od kamenjara. Lokacije takvih tala su mjesta Grižići, Rudina, Bili Brig. Plodnost ovisi o količini trošine i dubini tla. Ta tla mogu u sebi imati i čestice pijeska, praha i gline, sadržaj humusa je nizak, reakcija može biti kisela do bazična. Najbolja svojstva imaju sirozemi na lesu i tla na lesolikim sedimentima. Takva tla popravljaju se da se zaštite od erozije i da se vrši humizacija i duboka obrada. Ovo tlo je najbolje tlo u klasi nerazvijenih tala i zato je dobro za uzgoj višegodišnjih kultura, posebno vinove loze.

3.Eolski "živi" pijesci (Arenosol)

Nastaju eolskom erozijom pod utjecajem vjetra. To su dine. Propusna i suha tla. Lokacije su kod mjesta Đurđevac, Slatina, sporadično kroz Liku. To su lesni nanosi. Mjere uređenja pošumljavanje, vjetrozaštitni pojasi.

4. Koluvijalna (deluvijalna) tla (Koluvium)

Nastaje erozijom i klizanjem tla iz viših dijelova u niže u brdskim i planinskim područjima. Događa se taloženje zemljišnog materijala i stijena u podnožja padina. Različite plodnosti ovisno o tome da li dominira sitan matični supstrat ili dominiraju razlomljene stijene. Lokacije su podnožja planina Papuk, Psunj, Krndija, Plešivica, Bilogora,…Ta tla mogu biti karbonatna do beskarbonatna, kisele do bazične reakcije, s malim sadržajem humusa, to su aerirana, zračna i drenirana tla koja mogu u ljetnim mjesecima patiti od nedostatka vode. Za popravak takvih tala potrebna je zaštita od erozije, humizacija i navodnjavanje. Tla su dobra za uzgoj višegodišnjih kultura.

<https://www.google.com/search?q=kamenjar+tlo&rlz=1C1GCEB_enHR872HR872&sxsrf=ALeKk03CJnulXQ8fHekcyp0IZ3bzRzABmw:1585823110946&source=lnms&tbm=isch&sa=X&ved=2ahUKEwidktG5w8noAhVs1qYKHWsIA8QQ_AUoAXoECAwQAw&biw=1536&bih=722#imgrc=QOAHuagulMZ6sM>

<https://www.google.com/search?q=koluvijalno+tlo&rlz=1C1GCEB_enHR872HR872&sxsrf=ALeKk009TrfXxIIxJM8Zi2LV-qxOYvVL-w:1585823234344&source=lnms&tbm=isch&sa=X&ved=2ahUKEwil4Lz0w8noAhVR5KYKHTzDCioQ_AUoAXoECAwQAw&biw=1536&bih=722#imgrc=KQ2NREu6_5gRaM>